**ΘΕΜΑ : ΧΟΡΗΓΗΣΗ ΠΑΡΑΤΑΣΗΣ** **ΟΡΙΑΚΗΣ ΠΡΟΘΕΣΜΙΑΣ**

Ημ/νία υποβολής 08/06/2022

**Ερώτηση**

Με την υπογραφείσα σύμβαση κατασκευής του έργου, από τον ανάδοχο και τον Δήμαρχο, **ο συμβατικός χρόνος περαίωσης του έργου ορίζεται σε έξι (6) μήνες**, από την υπογραφή της σύμβασης **ήτοι έως 19-09-2021**.

Έπειτα από εισήγηση του επιβλέποντος του έργου (που έχει ημερομηνία 23-9-2021) προς την Οικονομική Επιτροπή με την απόφασή της (με ημερομηνία συνεδρίασης 1-10-2021) **χορηγήθηκε οριακή παράταση του εγκεκριμένου χρονοδιαγράμματος κατά τρεις (3) μήνες** ήτοι έως 19-12-2021. (Στην εισήγηση του επιβλέποντα δεν μνημονεύεται η υποβολή αιτήματος από τον ανάδοχο για την οριακή παράταση).

Σύμφωνα με την παράγρ. 7 του άρθρου 147 «Προθεσμίες» του ν. 4412/2016 ως αρχικά ίσχυε πριν την έναρξη ισχύος του ν. 4782/2021 προβλέπονται τα ακόλουθα:

*«Ο ανάδοχος είναι υποχρεωμένος να συνεχίσει την κατασκευή του έργου για επιπλέον της συνολικής προθεσμίας χρονικό διάστημα ίσο προς το ένα τρίτο (1/3) αυτής και πάντως όχι μικρότερο των τριών (3) μηνών (οριακή προθεσμία).* ***Η συνολική προθεσμία υπολογίζεται με βάσει την αρχική συμβατική προθεσμία και τις παρατάσεις που εγκρίθηκαν ύστερα από σχετικό αίτημα του αναδόχου μέσα στην αρχική συμβατική προθεσμία και δεν οφείλονται σε υπαιτιότητά του”.***

Στην συγκεκριμένη σύμβαση **δεν χορηγήθηκαν άλλες παρατάσεις πέραν αυτής της οριακής προθεσμίας**, έπρεπε να υποβληθεί αίτημα του αναδόχου για την χορήγησής της και αν ναι – έπρεπε να υποβληθεί ένα (1) μήνα πριν την εκπνοή του συμβατικού χρόνου και υπάρχει θέμα ως προς την ημερομηνία χορήγησής της από την Οικονομική Επιτροπή που συνεδρίασε μετά την εκπνοή του συμβατικού χρόνου;

**Απάντηση**

Σε σχέση με την Οριακή προθεσμία ισχύουν τα ακόλουθα:

* Η «Οριακή¨ προθεσμία» δεν ορίζεται με τα συμβατικά τεύχη, αλλά υφίσταται, εκ του νόμου (παρ. 7 του αρ. 147 του Ν.4412/2016), για κάθε Έργο, η οποία και αφορά την προθεσμία που αρχίζει μετά τη λήξη της συμβατικής προθεσμίας περαίωσης του συνόλου του έργου, εφόσον υπάρχουν ακόμα εργασίες που δεν έχουν αποπερατωθεί, χορηγείται δε, χωρίς αίτηση του αναδόχου και σκοπό έχει την ολοκλήρωση του έργου χωρίς την επιβολή οιασδήποτε ρήτρας στον ανάδοχο, με σκοπό την ομαλή και ορθή λήξη της εργολαβίας βάσει της υπογραφείσας σύμβασης.
* Η σημασία της έγκειται στο ότι, **μέχρι την εξάντλησή της, η Προϊσταμένη Αρχή μπορεί να χορηγεί και αυτεπαγγέλτως παρατάσεις της προθεσμίας** (δηλ. χωρίς να υποβληθεί αίτημα του αναδόχου για την χορήγησής της) ενώ στην συνέχεια μπορεί να χορηγήσει προθεσμίας μόνο κατόπιν σχετικού αιτήματος του Αναδόχου. Συνεπώς ορθώς η Οικονομική Επιτροπή ως Προϊσταμένη Αρχή χορήγησε αυτεπάγγελτα τις προαναφερόμενες παρατάσεις, (στο βαθμό που αυτές εκτείνονται έως το πέρας της οριακής προθεσμίας.
* Η οριακή προθεσμία (για τα εν εξελίξει και, συμβασιοποιημένα προ της 1ης /09/2021, Έργα) (**ανεξαρτήτως του αν χορηγήθηκαν άλλες παρατάσεις πέραν αυτής της οριακής προθεσμίας**) μπορεί να εκτείνεται έως το 1/3 του Συμβατικού μαζί με τις εγκεκριμένες παρατάσεις, χρονικό διάστημα (αλλά σε καμία περίπτωση δεν μπορεί να χορηγεί μικρότερη των 3 μηνών)
* Εφόσον ο ανάδοχος υποβάλλει αίτηση για παράταση της προθεσμίας μέσα στην αρχική συμβατική προθεσμία και για λόγους που δεν οφείλονται στην αποκλειστική του υπαιτιότητα, ως νέα συνολική προθεσμία νοείται πλέον για τον καθορισμό της οριακής προθεσμίας , η αρχική μαζί με την παράταση.